Diari Oficial de la Generalitat Valenciana


Sumari del DOGV 3352, del 16-10-1998 (1998/7980)

RESOLUCIÓ de 31 de juliol de 1998, del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (ENAGAS) la realització de les instal·lacions corresponents al projecte Ramal CS-04 Vilafamés-Vall d'Alba de Castelló, a excepció dels primers 813 m dins del terme municipal de Vilafamés que ja foren autoritzats en la Resolució de 19 de juny de 1998 del Servei Territorial d'Indústria i Energia de Castelló.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3352

Data del DOGV
:   16-10-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/7980


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 31 de juliol de 1998, del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (ENAGAS) la realització de les instal·lacions corresponents al projecte Ramal CS-04 Vilafamés-Vall d'Alba de Castelló, a excepció dels primers 813 m dins del terme municipal de Vilafamés que ja foren autoritzats en la Resolució de 19 de juny de 1998 del Servei Territorial d'Indústria i Energia de Castelló. [1998/7980]
  
Examinats els antecedents que es troben en l'expedient CBREDE98/3 de la Unitat d'Energia i Mines, tramitat a instància de l'entitat Enagas, SA.
  
Antecedents de fet
  
Primer
  
El 17 de febrer de 1998 Enagas, SA sol·licità l'autorització del projecte Ramal CS-04 Vilafamés-Vall d'Alba de Castelló en els termes municipals de Vilafamés i Vall d'Alba, presentant la relació concreta i individualitzada dels béns i drets afectats per l'esmentat projecte, amb posterioritat, el dia 10 de març de 1998.
  
Segon
  
El dia 20 de març de 1998 se sotmeté a informació pública l'esmentat projecte, en la qual s'exposa la descripció de les instal·lacions, l'afecció a les finques particulars i la relació concreta i individualitzada dels béns i dels drets afectats.
  
Tercer
  
Tramitats els corresponents anuncis per a la informació pública del projecte i la relació de béns indicada, foren publicats en el periòdic Mediterráneo del dia 16 d'abril de 1998, en el Butlletí Oficial de la Província (BOP núm. 48 de 21 d'abril de 1998) i en el Diari Oficial de la Generalitat Valenciana (DOGV núm. 3.232 del 28 d'abril de 1998).
  
Igualment fou exposat un anunci al tauler d'edictes dels ajuntaments de Vilafamés i la Vall d'Alba (Castelló), durant un període de 20 dies com a mínim.
  
Quart
  
Per part del personal tècnic de la Unitat d'Energia i Mines, el dia 4 de març de 1998, s'emeté un informe que assenyalava que no s'havien observat defectes aparents en la documentació presentada.
  
Cinqué
  
En el període d'informació pública es formularen al·legacions, presentades per:
  
1. El Sr. Francisco Martínez Capdevila, en qualitat d'alcalde president de l'Ajuntament de Vall d'Alba, manifesta la no necessitat d'afectar les parcel·les propietat del Sr. Agustín Agut Bellés (CS-VB-93), de la Sra. Piedad Bellés Vallés (CS-VB-92) i del Sr. Miguel Barrera Vallés (CS-VB-90), ja que es preveu l'obertura d'una sèrie de vials (carrers) al costat de les esmentades parcel·les i per on l'ajuntament autoritzaria el traçat; proposant, a més a més, la supressió de la conducció segons el plànol que adjunta.
  
2. El Sr. Miguel Barrera Vallés, propietari de la finca núm. CS-VB-90, al·lega en primer lloc que Enagas, SA no ha presentat (el dia 7 de maig) ni separates tècniques de les afeccions ni la relació dels titulars afectats, de les parcel·les, etc.
  
També manifesta que, pròximament, part de la seua finca serà destinada a la ubicació d'un carrer i que es troba en tràmits de ser catalogada com a urbana i així ho reconeix l'Ajuntament de Vall d'Alba, per la qual cosa s'ha de rectificar la seua naturalesa en la relació de parcel·les a l'efecte de valorar-la com a urbana. Sol·licita que s'excloga de la possible expropiació la parcel·la de la seua propietat.
  
Sisé
  
Acomplit el tràmit d'al·legacions a l'empresa sol·licitant, el 20 de juliol de 1998, Enagas, SA presenta escrit que contesta a les al·legacions de:
  
1. El Sr. Francisco Martínez Capdevila, en qualitat d'alcalde president de l'Ajuntament de Vall d'Alba: que per part d'Enagas, SA, una vegada analitzada la proposta, no hi ha inconvenient d'anul·lar el tram de canonada entre els vèrtexs V-22 i V-23, situant-se la vàlvula ara en el V-22. És desig d'Enagas, SA que aquesta vàlvula se situe en terreny públic i que en el seu entorn hi haja una xicoteta àrea pública, perquè en un futur es puga col·locar la connexió i l'armari de regulació de consum domèstic i comercial. Amb aquesta anul·lació ja no estarien afectades les finques núms. CS-VB-92 i CS-VB-93, propietat del Sr. Agustín Agut Bellés i de la Sra. Piedad Bellés Vallés i es minimitza l'afecció de la finca núm. CS-VB-90 propietat del Sr. Miguel Barrera Vallés.
  
2. El Sr. Miguel Barrera Vallés:
  
2.1 Pel que fa a la no presentació de la relació de béns afectats i separates tècniques, no entenem l'afirmació del propietari, ja que el dia 10 de març es lliurà tota la documentació en aqueix Servei Territorial d'Indústria i Energia, quasi un mes abans que el qui al·lega presentara el seu escrit.
  
2.2 Quant a la seua sol·licitud de desafecció, aquesta no pot dur-se a terme de forma total, ja que encara que s'anul·le la canonada entre els vèrtexs V-22 i V-23 com ha sol·licitat l'ajuntament, li continua afectant la conducció en una longitud de 30 metres de servitud de pas. No obstant això, convé destacar que aquesta nova afecció suposa una reducció de 78 metres lineals respecte del traçat inicial.
  
2.3 Finalment, i independentment que la finca estiga en tràmits de canviar-ne la destinació o l'ús per a ser urbana, la veritat és que en l'actualitat està qualificada en el cadastre de rústica com a conreu secà, amb la qual cosa la descripció realitzada en la relació de béns i drets és totalment correcta.
  
Seté
  
El dia 23 de març de 1998 s'informà del projecte i de l'autorització sol·licitada a la Confederació Hidrogràfica del Xúquer, a la Conselleria d'Obres Públiques, Urbanisme i Transports (Servei Territorial de Carreteres) i a la Diputació de Castelló (Vies i Obres), i es reiterà la informació a aquest últim el 27 d'abril de 1998 (justificant de recepció 5 de maig de 1998).
  
Vuité
  
El dia 8 de maig de 1998 la Confederació Hidrogràfica del Xúquer emet un informe condicionat, i el 8 de juny de 1998 informa la Conselleria d'Obres Publiques, Urbanisme i Transport igualment amb condicionants. La Diputació Provincial de Castelló ha esgotat els terminis, sense emetre cap informe.
  
Fonaments de dret
  
Primer
  
La Conselleria d'Indústria, Comerç i Turisme té competència en virtut del Reial Decret 2.595/1982, de 24 de juliol, sobre traspàs de funcions i serveis de l'administració de l'estat a la Comunitat Valenciana en matèria d'indústria i energia (BOE 249, 18 d'octubre de 1982) i en virtut del Reial Decret 1.047/1984, d'11 d'abril, sobre valoració definitiva i ampliació de funcions i mitjans destinats als serveis traspassats a la Comunitat Valenciana en matèria d'indústria, energia i mines (BOE 132, 2 de juny de 1984).
  
Segon
  
Per Ordre de la Conselleria d'Indústria, Comerç i Turisme, de 24 de febrer de 1986, s'atorgà a Enagas, SA la concessió administrativa per al subministrament de gas natural per a usos industrials en diversos termes municipals a la província de Castelló, entre els quals es troba Vilafamés. I per Ordre del 22 de juny de 1998, de la Conselleria d'Ocupació, Indústria i Comerç, s'atorgà a Enagas, SA la concessió administrativa per al subministrament de gas natural per a usos industrials en diversos termes municipals de la província de Castelló entre els quals es troba Vall d'Alba.
  
Tercer
  
Segons l'article 10 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, l'atorgament de les concessions i autoritzacions administratives portarà implícita la declaració concreta d'utilitat pública i la necessitat d'urgent ocupació, al efectes d'expropiació forçosa dels béns i dels drets necessaris per a l'establiment de les instal·lacions i de la imposició i l'exercici de la servitud de pas i la resta de limitacions de domini.
  
Quart
  
L'autorització administrativa dels projectes de les instal·lacions de gas canalitzat, que portarà implícita la necessitat d'ocupació dels béns o dels drets afectats, donarà lloc a la urgent ocupació d'aquests, segons disposa l'article 13 de l'esmentada llei.
  
Examinat allò que s'ha exposat anteriorment i vistos el Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, la resta de normes tècniques i de seguretat complementàries, i també la Llei 10/1987, de 15 de juny esmentada, aquest Servei Territorial, resol:
  
Primer
  
Concedir l'autorització al projecte de les instal·lacions del Ramal CS-04 Vilafamés-Vall d'Alba de Castelló, sol·licitat per Enagas, SA, a excepció dels primers 813m dins del terme municipal de Vilafamés que ja foren autoritzats per la Resolució del 19 de juny de 1998 del Servei Territorial d'Indústria i Energia de Castelló, i els últims 114,17m, de 4'', entre els vèrtexs V-22 i V-23, del tram anul·lat en acceptar les condicions de l'Ajuntament de Vall d'Alba, tot això amb els efectes determinats en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de combustibles Gasosos.
  
Segon
  
Estimar l'al·legació del Sr. Francisco Martínez Capdevila en qualitat d'alcalde president de l'Ajuntament de Vall d'Alba, en els termes que consten en l'antecedent de fet sisé, punt 1.
  
Tercer
  
Desestimar l'al·legació del Sr. Miguel Barrera Vallés, en els termes que consten en l'antecedent de fet sisé, punt 2.
  
Quart
  
L'afecció a finques particulars derivades de les instal·lacions es concreta de la següent forma:
  
Un. Expropiació forçosa en ple domini dels terrenys sobre els quals s'han de construir els elements d'instal·lació fixa en superfície.
  
Dos. Per a les canalitzacions:
  
A. Imposició de servitud permanent de pas en una franja de terreny de dos metres d'amplària al llarg del gasoducte, per on anirà enterrada la canonada o canonades necessàries per a la conducció del gas i que s'ajustarà a les següents limitacions:
  
1. Prohibició d'efectuar treballs de llaurada o semblants a una profunditat superior a cinquanta centímetres, i també de plantar arbres o arbustos a una distància inferior a dos metres, comptats de l'eix de la canonada.
  
2. Prohibició de realitzar qualsevol tipus d'obres o efectuar cap acte que puga danyar o alterar el bon funcionament de les instal·lacions, a una distància inferior a cinc metres de l'eix del traçat, a un costat i a l'altre. Aquesta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
3. Lliure accés del personal i dels equips necessaris per a poder mantenir, reparar o renovar les instal·lacions, amb pagament, si és procedent, dels danys que s'hi ocasionen.
  
B. Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació, on es farà desaparéixer qualsevol obstacle.
  
Tres. Per al pas dels cables de connexió i dels elements dispersius de protecció catòdica:
  
A. Imposició de servitud permanent de pas en una franja de terreny d'un metre d'amplària, per on aniran enterrats els cables de connexió i els elements dispersius, que s'ajustarà a la prohibició d'efectuar treballs de llaurada o semblants a una profunditat superior a cinquanta centímetres, i també de plantar arbres o arbustos, i de realitzar qualsevol tipus d'obra.
  
B. Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació, on es farà desaparéixer qualsevol obstacle.
  
Cinqué
  
L'autorització atorgada ho és d'acord amb les següents condicions:
  
1. En tot moment s'haurà de complir tot allò que s'estableix en el Reglament General del Servei Públic de Gasos Combustibles, i també les seues normes complementàries: Reglament de Xarxes i Connexions de Combustibles Gasosos, aprovat per Ordre del Ministeri d'Indústria, de 18 de novembre de 1974, modificat per les ordres de 26 d'octubre de 1983 i de 6 de juliol de 1984; en l'Ordre del Ministeri d'Indústria de 29 de maig de 1980, per la qual s'atorgà la concessió administrativa a Enagas, SA per a la instal·lació d'una indústria de distribució i venda de gas natural per a usos industrials en diversos termes municipals de la província de Castelló, i en l'Ordre de 24 de febrer de 1986 de la Conselleria d'Indústria, Comerç i Turisme, sobre ampliació de la concessió administrativa atorgada a Enagas, SA per al subministrament de gas natural per a usos industrials a diversos municipis de la província de Castelló. Tot açò en allò que no haja sigut modificat per la Llei 10/1987, de 15 de juny.
  
2. Les instal·lacions que s'autoritzen hauran de realitzar-se d'acord amb el projecte de les instal·lacions del Ramal de Gas Natural CS-04 Vilafamés-Vall d'Alba, en el terme municipal de Vilafamés (Castelló). S'especifiquen les següents dades bàsiques:
  
A. Descripció de les instal·lacions: canonada d'acer, tipus API-5L, grau B que va pel:
  
- Terme municipal de Vilafamés: 3.336m de 6'' al ramal principal i 151m de 4'' en la connexió de Balldocer, (exceptuant-ne els primers 813m que ja s'han autoritzat).
  
- Terme municipal de Vall d'Alba: 1.978m de 6'' i 1.281m de 4'' al ramal principal i 4m de 6'' en la derivació al polígon industrial.
  
- La pressió de disseny és de 16bar, la pressió d'origen de 14bar, i la pressió mínima garantida de 3bar.
  
3. Per a introduir modificacions que afecten les dades bàsiques a les qual es refereix la condició 2a caldrà obtenir l'autorització d'aquest Servei Territorial.
  
4. Aquest Servei Territorial, una vegada finalitzades les obres d'instal·lació, procedirà a realitzar els assajos i les proves oportunes, i també a demanar un certificat final d'obra, firmat per un tècnic superior competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb la normativa tècnica vigent que li siga d'aplicació.
  
5. Aquest Servei Territorial aprovarà les condicions concretes d'aplicació del projecte i introduirà les modificacions de detall que siguen realment més convenients.
  
6. Enagas, SA donarà compte de l'acabament de les instal·lacions a aquest Servei Territorial, per al reconeixement definitiu i l'alçament de l'acta de posada en marxa; sense aquest requisit no podran entrar en funcionament.
  
7. Aquest Servei Territorial es reserva el dret de deixar sense efecte aquesta autorització en el moment en què es demostre l'incompliment de les condicions imposades, ja siga per la declaració inexacta de les dades subministrades, ja siga per una altra causa excepcional que ho justifique legalment.
  
Aquesta autorització s'atorga sense perjudici i independentment de les autoritzacions, les llicències o els permisos de competència municipal, provincial o d'altres necessaris per a la realització de les obres de les instal·lacions.
  
Contra aquesta resolució podrà interposar-se un recurs ordinari davant de la Direcció General d'Indústria i Energia d'aquesta Conselleria, en el termini d'un mes, a partir de l'endemà de la publicació, de conformitat amb allò que s'ha establit en l'article 114, en relació amb l'article 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.